Vrou trek polisieman af oor spoed‘n Skermskoot uit die video. The Washington Post berig Claudia Castillo het die beampte in die Miami-Dade-distrik afgetrek en gekonfronteer. Sy het drie video’s van haar gesprek met die beampte op YouTube gedeel. Op een van die video’s verduidelik die vrou aan die beampte dat sy gesien het hoe hy 90 myl per uur (sowat 140 km/h) gejaag het en dat sy besluit het om hom daaroor te konfronteer omdat sy glo persone in leierskapsposisies moet ŉ voorbeeld stel. Die beampte antwoord dan dat hy nie die spoedgrens oortree het nie, maar dat sy geregtig is op haar opinie. Volgens The Washington Post het die Miami-Dade-polisiedepartement kort ná die voorval gesê die saak sal dadelik ondersoek word en sodra die beampte geïdentifiseer is, sal die nodige stappe gedoen word. CBS Miami het die beampte as Daniel Fonticiella geïdentifiseer. Die nuusagentskap het verder berig dat John Rivera, president van Miami-Dade se polisie-unie, later gesê het Fonticiella sal nie oor die aangeleentheid aangespreek word nie aangesien daar geen bewyse is dat hy wel die spoedgrens oorskry het nie en hy hoflik en professioneel teenoor Castillo opgetree het.